רוני דלומי

ביוגרפיה

רוני דלומי נולדה וגדלה בבאר שבע. כעבור שנים עברה משפחתה להתגורר בעומר. עוד לפני שהחלה לעסוק בשירה, למדה ריקוד בבית הספר של להקת המחול "בת דור". היא השתתפה בתחרויות שונות ובשנת 2006, נטלה חלק במופע "שיר נולד".
ב-2009 אותרה דלומי על ידי הפקת התוכנית "כוכב נולד" לאחר שהוכתרה בעיתונות הדרום כהבטחה והוזמנה לאודישנים בבאר שבע, שאותם עברה בהצלחה. במהלך התוכנית דורגה דלומי באופן קבוע במקומות הנמוכים בדירוג השופטים המשוקלל, במיוחד בדירוגו של גל אוחובסקי. ב-30 באוגוסט 2009 ניצחה בגמר התוכנית, עם רוב של 61% מהקולות מול ולדי בלייברג, דבר שגרם להפתעה בקרב צופי התוכנית. באותו גמר ביצעה את השירים "ככלות הקול והתמונה" של דני בסן ו"אני אש" של רן דנקר ועילי בוטנר. דלומי היא האישה הראשונה שזכתה בגמר אחרי העונה הראשונה ב-2003.
בשנים 2010–2012 שירתה בצה"ל, בלהקה הצבאית "כחול לבן" של חיל החינוך והנוער.

2010–2011: אלבום בכורה

זמן קצר לאחר זכייתה בכוכב נולד החלה דלומי לעבוד על אלבום הבכורה שלה, "קצת אחרת", שכלל גרסאות עבריות לשירים בסגנון דרום אמריקאי וספרדי. על פי דלומי, הרעיון לאלבום עלה בעקבות תגובת הקהל האוהדת לביצועה לשיר "Cada Dia" במהלך העונה שבה השתתפה ב"כוכב נולד", שיר שבוצע במקור על ידי הזמרת הקולומביאנית מרתה גומז באלבום "בין קירות ביתי" של הפרויקט של עידן רייכל.
לקראת העונה השמינית של "כוכב נולד" הקליטה דלומי את השיר "עכשיו תורי" שכתב והלחין מוש בן ארי. השיר יצא לרדיו כסינגל בינואר 2010 וליווה את האודישנים לעונה.
במרץ 2010 הוציאה דלומי את סינגל הבכורה שלה, "תן", שאת מילותיו העבריות כתב גלעד שגב ללחן של השיר "Hoy", שכתב המוזיקאי הפרואני יאנמרקו סינייאגו, ואת גרסתו הפרואנית שרה גלוריה אסטפן. השיר הפך ללהיט גדול, כבש את מצעדי הפזמונים, הגיע בהם למקומות הראשונים ושהה בהם שבועות רבים. ביולי 2010 הוציאה סינגל שני, "קצת אחרת", שכתב נתן גושן לשיר "Abrázame Muy Fuerte" שהלחין קיקה סנטנדר. השיר שחזר את הצלחת הסינגל הקודם וזכה להצלחה רבה במצעדים. לשני הלהיטים צולמו קליפים ששודרו פעמים רבות בערוץ 24 וצברו מיליוני צפיות ביוטיוב.
בספטמבר 2010, לאחר שני סינגלים בלבד שיצאו מהאלבום, זכתה דלומי בשלושה תוארי "זמרת השנה", האחד במצעד הפזמונים העברי השנתי של רשת ג' לשנת תש"ע בשיתוף עם ערוץ 24, השני במצעד של רדיו אמצע הדרך, והשלישי במצעד של קליק ישראלי. "תן" אף נבחר לשיר השנה ב"טקס נבחרי השנה" של ערוץ הילדים. בנובמבר 2010 יצא הסינגל השלישי מתוך אלבום הבכורה של דלומי, "כך או כך", גרסה בעברית (מילים: נתן גושן) לשירו של רובי דרקו רוסה הפורטו-ריקני, "Mas Y Mas" השיר זכה להצלחה (אך לא כמו הסינגלים שקדמו לו).
האלבום "קצת אחרת", בהפקתו של אורי זך, הגיע לחנויות בדצמבר 2010. הוא כולל דואט עם הזמרת הקולומביאנית מרתה גומז לשירה "Paula Ausente", שעבורו כתב דניאל אפרת מילים בעברית והוא נקרא "די לה". כמו כן כולל האלבום הקלטה חדשה לשיר "Cada Dia" שהלחין עידן רייכל למילים של גומז.
בחודשים נובמבר 2010-ינואר 2011 השתתפה דלומי בהפקה "לילה מטורף בפסטיגל" עם השיר "נגמרו לי המילים" שהגיע למקום השני בתחרות.
באפריל 2011 הוציאה דלומי את הסינגל "שלחי אותו" (מילים: בנימין פרנק, לחן: רונית שחר) כחלק מהפרויקט "עוד מעט נהפוך לשיר" של גלי צה"ל לקראת יום הזיכרון לחללי מערכות ישראל. את השיר הפיק ועיבד אורי זך. השיר זכה להשמעות רבות והגיע למקום גבוה במצעדי הפזמונים השבועיים של רוב תחנות הרדיו.
במהלך שירותה הצבאי, בספטמבר 2011 יצא האלבום "את הבית" של להקת חיל החינוך, ובו השיר "לדבר" בביצועה של דלומי. בסוף חודש זה זכתה דלומי בשני תוארי "זמרת השנה", האחד במצעד הפזמונים העברי השנתי של גלגלצ לשנת תשע"א, והשני במצעד העברי השנתי של "קליק ישראלי".

2012–2014: אלבום שני

על פי דלומי, יום לאחר הוצאת אלבומה הראשון היא החלה לעבוד על אלבומה השני. העבודה כללה כתיבה שלה של מה שעתיד להוות מחצית מהשירים בו (בעזרתו של מאיר גולדברג), לצד איסוף חומרים מיוצרים אחרים. לראשונה, גם הלחינה בעצמה שני שירים מתוכו. ביולי 2012 פרסמה דלומי את "תחזיקו", הסינגל הראשון מתוך האלבום, שאת מילותיו היא זו שכתבה והלחין אביב קורן. השיר, לימים שיר הנושא של האלבום, היה ללהיט גדול, הגיע למקומות הראשונים במצעדי הפזמונים ושהה בהם שבועות רבים.
האלבום "תחזיקו" יצא לחנויות ב-8 ביולי 2013, בהפקתם של איתן רז ואיתמר מאירי. באלבום נכלל גם השיר "שלחי אותו" שייצא לראשונה במסגרת הפרויקט "עוד מעט נהפוך לשיר 2011".
בספטמבר 2013 זכתה רוני בעוד שני תוארי זמרת השנה, במצעדים השנתיים של רדיו אמצע הדרך ורדיו קול רגע.
בטקס "נבחרי הילדים 2013" של ערוץ הילדים נבחרה כ"זמרת השנה".
בדצמבר 2013 שיתפה פעולה עם פבלו רוזנברג בדואט חדש שיצא לרדיו "כל אחד יכול". השיר כיכב בראש מצעדי ההשמעות. כמו כן, הקליטה גרסת כיסוי לשיר "Royals" של הזמרת לורד עבור "המצעד הבינלאומי השנתי של גלגלצ".
באוקטובר 2014 השתתפה דלומי בסיבוב ההופעות השני של המופע המוזיקלי המבוסס על הסדרה "גאליס". המופע נקרא בסיבוב זה "I LOVE GALIS" והועלה בהיכל נוקיה.
בחודשים נובמבר 2014-ינואר 2015 השתתפה דלומי במופע "משחקי הפסטיגל" עם השיר "הביטו בעיניי" שנכתב על ידי ניר פייבל והולחן על ידי אביב קורן.
בדצמבר 2014 נבחרה, בפעם הרביעית, לזמרת השנה ב"טקס נבחרי הילדים" של ערוץ הילדים.

2015: אלבום שלישי

באפריל 2015 נודע כי דלומי, יחד עם אליאנה תדהר ולי בירן ייקחו חלק במופע משותף חדש, שעלה בחודש יוני 2015 ונקרא "לוקחים את הזמן" ובו מבצעים השלושה להיטים של הלהקות כוורת והביטלס לצד עיבודים חדשים לקלאסיקות מהכבש השישה עשר וגם להיטים מהשנים האחרונות. השלושה הופיעו ברחבי הארץ ואף בלוס אנג'לס.
ב-3 במאי 2015 הוציאה דלומי את סינגל הבכורה מאלבומה השלישי, "איש של לילה". השיר נכתב על ידי דלומי והיא הלחינה אותו יחד עם אביב קורן השיר זכה להצלחה מידית לאחר שנכנס לפלייליסט של גלגלצ, ונכנס היישר למקום הראשון במצעד השבועי של רשת ג'.
בספטמבר 2015 נבחרה לזמרת השנה בטקס נבחרי הילדים בפעם החמישית.
ב-6 במרץ 2016 החל להימכר אלבומה השלישי של דלומי, "תסתכל עליי".

2018–2019: אלבום רביעי

ב-2 ביולי 2018 פרסמה דלומי בדף הפייסבוק הרשמי שלה הכרזה על סינגל שייקרא "כל הזמן", ויהווה סינגל הבכורה לאלבומה הרביעי. הסינגל יצא מלווה בקליפ ב-4 ביולי 2018.
ב-14 בנובמבר באותה שנה יצא הסינגל השני מהאלבום - "12 בלילה".
ב-3 באפריל 2019 יצא הסינגל השלישי מהאלבום, "הייתי שרה".

קריירת משחק

בנוסף להצלחתה כזמרת, דלומי מטפחת את קריירת המשחק שלה, הן בתיאטרון והן בטלוויזיה, במגוון רחב של סוגות, ובנוסף, גם בדיבוב סרטים וסדרות.

בתיאטרון

במסגרת אירועי פסטיבל ישראל 2012 השתתפה דלומי במחזמר "המצעד", שהובא מברודוויי והוא כולו בשפה האנגלית.
בחנוכה באותה שנה, השתתפה דלומי במחזמר "פיטר פן", בתפקיד וונדי.
ב-2013 שיחקה בתפקיד ליזל, בתו הבכורה של קפיטן פון טראפ, במחזמר "צלילי המוסיקה".
ב-2015 שיחקה את דורותי בהופעות הגרסה המחודשת של המחזמר "הקוסם".
בחנוכה ב-2016 השתתפה במופע "מותק של פסטיבל" לצד חני נחמיאס, אורנה דץ, טוביה צפיר ואחרים. ב-2016–2018 משחקת דלומי את דמותה של אפונין במחזמר "עלובי החיים" שהועלה בתיאטרון הבימה.
החל מאוקטובר 2017 משחקת דלומי את נעמי שמר בצעירותה (לסירוגין עם הילה שלו) במחזמר "סימני דרך" בתיאטרון הבימה.
בחנוכה 2017 שיחקה את דמותה של הנסיכה אאודה במחזמר "סביב העולם ב80 יום".
בחנוכה 2018 שיחקה את דמותה של מרים במחזמר "שובם של המכבים".
במרץ 2019 החלה לגלם את יעלי חסון בעיבוד של תיאטרון הבימה לסרט "גבעת חלפון אינה עונה" אותו ביים משה קפטן.
החל מאוגוסט 2019 משחקת בהצגה "אביב מתעורר" שמוצג בתיאטרון הבימה, והחל מה-31 באוקטובר תעלה בתפקיד סופי במחזמר "מאמה מיה!".

בקולנוע ובטלוויזיה

בשנת 2012 השתתפה דלומי בסדרת הטלוויזיה "אופוריה" בערוץ HOT3, בה גילמה את דמותה של חופית, הליהוק של דלומי לסדרה גרר ביקורות רבות עקב התפקיד הפרובוקטיבי של דלומי בסדרה והתדמית שלה ככוכבת ילדים.
בשנת 2014 שימשה דלומי כשופטת באודישנים של תוכנית המציאות "פרויקט הלהקה". באותה שנה, החלה לשחק בעונה הרביעית של סדרת הנעורים "גאליס" בדמותה של "מאיה נוריאל", והיא אף מבצעת את שיר הפתיחה במקומו של אביהו שבת, ששר אותו בשלוש עונותיה הראשונות של הסדרה. בהמשך חזרה לשחק את מאיה בפרק הסיום של הסדרה ששודר ביולי 2016.
ביוני 2015 לוהקה דלומי לצוות המורים בעונה החדשה של תוכנית הריאליטי "בית ספר למוסיקה". חודש לאחר מכן, החלה להנחות תוכנית בערוץ הילדים בשם "אם רק תיתן" (בדומה למילים משירה "תן"), שעוסקת בנתינה ועזרה לזולת. באוקטובר 2015 החל שידורה של העונה השלישית של התוכנית "בית ספר למוסיקה", בה משתתפת בתור אחת מארבעת המורים, לצד קרן פלס, שרית חדד ויהורם גאון.
דלומי שימשה כמדבבת בשני סרטים: בגרסה העברית של הסרט "הלורקס", המבוסס על ספרו של דוקטור סוס, שיצא לאקרנים ב-28 במרץ 2012, דיבבה דלומי את דמותה של אודרי. בגרסה העברית של הסרט "בחזרה לארץ עוץ", אשר יצא לאקרנים ביולי 2014, דלומי נתנה את קולה לדמותה של דורותי.
ביולי 2016 שיחקה בתפקיד בדואית בסרטו של שי כנות "ארבע על ארבע". בשנה זו גם השתתפה בסדרה הקומית "הרוסים".
דלומי גם תנחה יחד עם מיקי שמו את הסדרה "טעם של פעם" שתשודר בערוץ האוכל ובערוץ 10.

חיים אישיים

מאז 2012 מתגוררת בתל אביב. בשנת 2016 נישאה לאלון ויסמן, סטודנט לרפואה.